48 Se ke seo Jehofa wa madira, Modimo wa Isiraele a se boletšego mabapi le Moaba,+ a re:+ “Go madimabe Nebo,+ ka gobane e sentšwe! Kiriathaima+ e hlabilwe ke dihlong, e thopilwe. Sebo se hlabilwe ke dihlong e bile se tšhogile.+ 2 Moaba+ ga e sa tumišwa. Kua Heshibone+ ba e reretše bošula, ba re: ‘Etlang re e fedišeng e se sa ba setšhaba.’+ “Le wena Mademena, o homole. O šetšwe morago ke tšhoša. 3 Go kwala mokgoši o tšwago Horonaima,+ wona modumo wa tshenyo le wa go phušola. 4 Moaba e phušotšwe.+ Bana ba yona ba hlatlošitše sello. 5 Motho o rotoga a lla tseleng e rotogelago Luhithe+—go a lliwa. Tseleng e theogago e etšwa Horonaima go kwala sello seo se hlabago ka baka la modumo wa go phušola+ wo batho ba o kwelego. 6 “Tšhabang; hlakodišang meoya+ ya lena, le etše sehlare sa mojunipere lešokeng.+ 7 Ka ge le botile mediro ya lena le matlotlo a lena, le lena le tla thopša.+ Ruri Kemoshi+ o tla ya bothopša,+ a ya le baperisita ba gagwe le dikgošana tša gagwe ka nako e swanago.+ 8 Mosenyi o tla tsena motseng o mongwe le o mongwe,+ gomme ga go motse o tlago go phonyokga.+ Moedi o tla fedišwa gomme molala wa senywa, e lego seo Jehofa a se boletšego. 9 “Beelang Moaba leswao la tsela, ka gobane e tla wa ya ba mašope;+ metse ya yona ka moka e tla ba selo seo se tlabago, go se yo a dulago go yona.+ 10 “A go rogakwe yo a dirago mošomo wa Jehofa ka go se šetše;+ go rogakwe yo a thibelago tšhoša ya gagwe go tšholla madi! 11 “Bamoaba ba be ba dutše ba iketlile go tloga bofseng+ bja bona, ga ba tshwenyege, ba etša beine e tegilego.+ Ga se ba ka ba tšhollwa go tšwa sebjaneng se sengwe ba tšhollelwa ka go se sengwe gomme ga se ba ka ba ya bothopša. Ke ka baka leo ba sa dutšego ba kgomaretše tatso ya bona gomme monko wa bona ga se wa fetoga. 12 “‘Ka gona tsebang gore go tla matšatši ao ka ona ke tla ba romelago bao ba thenolago dibjana gomme ba tla ba thenola;+ ba tla tšholla dibjana tša bona ba pšhatlaganya dinkgo tša bona tše dikgolo,’” o re’alo Jehofa. 13 “‘Bamoaba ba tla hlabišwa ke Kemoshi dihlong,+ go etša ge ba ntlo ya Isiraele ba ile ba hlabišwa dihlong ke Bethele yeo ba bego ba e botile.+ 14 Le re’ng le re: “Re bagale+ le dinatla tša ntwa”?’ 15 “‘Moaba e sentšwe, metse ya yona e hlasetšwe.+ Masogana a yona ao a kgethilwego a bolailwe,’+ o re’alo Kgoši, yo leina la gagwe e lego Jehofa wa madira.+ 16 “Kotsi e tlelago Bamoaba e kgauswi, bošula bjo bo tla ba welago bo akgofile kudu.+ 17 Bohle bao ba ba dikologilego ba tla ba kwela bohloko, gaešita le bohle bao ba tsebago leina la bona.+ E reng: ‘Bonang kamoo molamo wa matla o robilwego ka gona, e lego lehlotlo la botse!’+ 18 “Fologa letagong gomme o dule o nyorilwe, wena morwedi+ yo a dulago motseng wa Diboni;+ gobane mosenyi wa Moaba o lwa le wena. O tla šwalalanya mafelo a gago a šireleditšwego.+ 19 “Ema o lebeledišiše tseleng, wena mosadi yo a dulago Aroere.+ Botšiša monna yo a tšhabago le mosadi yo a lekago go phonyokga. E re: ‘Go diregile’ng?’+ 20 Moaba e hlabišitšwe dihlong, ka gobane e wetšwe ke letšhogo.+ Gololang gomme le goeletšeng. Tsebišang kua Arinoni+ gore Moaba e sentšwe. 21 Kahlolo e tletše naga ya molala,+ e tletše Holoni, Jahatsa+ le Mephate,+ 22 e tletše Diboni,+ Nebo+ le Bethe-dibilathaima, 23 ya tlela Kiriathaima,+ Bethe-gamule, Bethe-meone+ 24 le Keriothe+ le Botsera+ gotee le metse ka moka ya naga ya Moaba, ya kgole le ya kgauswi. 25 “‘Lenaka la Moaba le robilwe+ gomme letsogo la yona le robegile,’+ o re’alo Jehofa. 26 ‘E nwešeng e tagwe,+ ka gobane e ikgantšheditše Jehofa kudu;+ Moaba e pshikologile mahlatšeng a yona+ gomme ge e le yona e fetogile selo seo se kwerwago. 27 “‘Na Isiraele ga se ya ba sekwero go wena?+ Goba na ga ya hwetšwa gare ga mahodu a magolo?+ Ka gobane gantši ge o be o bolela ka yona o be o e šišinyetša hlogo ka go e nyatša. 28 “‘Tlogang metseng le dule magageng,+ lena badudi ba Moaba gomme le swane le leeba leo le ikagelago sehlaga kgauswi le molongwana wa molete.’”+ 29 “Re kwele ka boikgantšho bja Moaba+—e ikgogomoša kudu—re kwele ka go iphagamiša ga yona, go ikgantšha ga yona, go ikgogomoša ga yona gotee le go iphagamiša ga pelo ya yona.”+ 30 “‘Nna ke tsebile kgalefo ya yona,’ o re’alo Jehofa, ‘gomme seo se ka se direge; polelo ya yona ya lefeela+—Bamoaba ba ka se dire sona seo.+ 31 Ke ka baka leo ke tla llelago Moaba, ka hlabela Moaba ka moka ga yona sello.+ Banna ba Kiri-herese+ ba tla llelwa. 32 “‘Wena morara wa Sibima,+ ke tla go llela go feta Jatsera.+ Makala a gago a ikadilego a tsheletše lewatleng. A fihlile lewatleng—a fihlile Jatsera.+ Mosenyi o wetše dienyweng tša gago tša selemo+ le diterebeng tšeo o di futšego.+ 33 Naga ya Moaba le serapa sa dienywa di tšeetšwe lethabo le tlhalalo.+ Ke fedišitše beine segatelong sa morara.+ Ga go yo a tlago go gatakela a goeletša. Go ka se sa goeletšwa ka lethabo.’”+ 34 “‘Mokgoši o tšwago Heshibone+ o kwagala Eleale+ le Jahatsa,+ ba hlatloša lentšu+ ba le Tsoare+ gomme la kwagala Horonaima+ le Egilathe-shelishia,+ gaešita le meetse a Nimirimi+ a tla gopa. 35 Kua Moaba ke tla fediša motho yo a išago sebego lefelong le le phagamego le yo a thuntšhetšago modimo wa gagwe muši wa dihlabelo,’ o re’alo Jehofa.+ 36 ‘Ke ka lebaka leo pelo ya ka e tlago go llela Moaba go etša ge dinaka di lla;+ pelo ya ka e tla llela batho ba Kiri-herese+ go etša ge dinaka di lla. Ke kamoo tšeo e nago le tšona di tlago go fela.+ 37 Dihlogo ka moka di tšwile mafatla+ gomme ditedu di kotilwe.+ Diatla ka moka di gailwe+ gomme matheka a tlemilwe ka mokotla!’”+ 38 “‘Ditlhakeng ka moka tša Moaba le marekišetšong a yona—gohle—go a gololwa;+ ke pšhatlagantše Moaba bjalo ka sebjana seo se sa kgahlišego,’+ o re’alo Jehofa. 39 ‘Joo Moaba e tšhogile! Gololang! Joo, Moaba e tšhabile! E hlabilwe ke dihlong.+ Moaba e fetogile sekwero le selo seo se tšhošago go bohle bao ba e dikologilego.’” 40 “Se ke seo Jehofa a se boletšego a re: ‘Bonang! Go etša ntšhu yeo e phamolago,+ le motho o tla phurollela Moaba maphego gore a e phamole.+ 41 Metse ya yona e tla thopša, gwa thopša le dibo tša yona. Dipelo tša bagale ba Moaba mohlang woo di tla etša pelo ya mosadi yo a lego tlalelong ya go belega.’”+ 42 “‘Moaba e tla fedišwa ya se sa ba setšhaba,+ ka gobane e ikgantšheditše Jehofa.+ 43 Wena modudi wa Moaba,+ o letetšwe ke letšhogo, molete le moreo,’ o re’alo Jehofa. 44 ‘Mang le mang yo a tšhabago ka baka la letšhogo o tla wela ka moleteng; mang le mang yo a tšwago ka moleteng o tla tanywa ke moreo.’+ “‘Ka gobane ba Moaba bona ke tla ba tlišetša ngwaga wa go otlwa,’+ o re’alo Jehofa. 45 ‘Bao ba tšhabago ba eme moriting wa Heshibone ba feletšwe ke matla. Gobane mollo wona o tla tšwa Heshibone+ gomme kgabo ya tšwa Sihoni;+ o tla tšhuma mahlakore a Moaba le diphogo tša bana ba mpherefere.’+ 46 “‘Go madimabe wena Moaba!+ Batho ba Kemoshi+ ba fedišitšwe. Barwa ba gago le barwedi ba gago ba thopilwe. 47 Ke tla kgoboketša mathopša a Moaba mehleng ya bofelo,’+ o re’alo Jehofa. ‘Tša go ahlolwa ga Moaba di felela mo.’”+